Diari Oficial de la Generalitat Valenciana


Sumari del DOGV 1022, del 09-03-1989 (1989/813344)

DECRET 23/1989, de 27 de febrer, del Consell de la Generalitat Valenciana, pel qual es regula l'exercici de competències en matèria de Patrimoni Històric.
----------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1989/02/27/23**

### Versions

 10/12/2024 - Actualitat  11/07/2024 - 09/12/2024  Text inicial: 10/03/1989 - 10/07/2024 

### Dades del document

Número de DOGV
:   1022

Data del DOGV
:   09-03-1989

Secció del DOGV
:   DISPOSICIONS GENERALS

Número del document
:   1989/813344


Data del document
:   27-02-1989

Organisme emissor
:   Conselleria de Cultura, Educació i Ciència

Tipus de document
:   Decret

Anàlisi jurídica

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

*Versió vigent: 10.12.2024*

*Decret 23/1989, de 27 de febrer, del Consell de la Generalitat Valenciana, pel qual es regula l'exercici de competències en matèria de patrimoni històric.*

La Llei 16/1985, de 25 de juny, del Patrimoni Històric Espanyol, assenyala en l'article 6 com a organismes competents per a l'execució, dins l'àmbit de cada comunitat autònoma, els que tinguen al seu càrrec la protecció del patrimoni històric, llevat dels casos que correspon a l'Administració de l'Estat per disposició expressa o per a la defensa enfront de l'explotació il·lícita i l'espoliació.

Una vegada transferits per l'Estat a la Comunitat Valenciana les funcions i els serveis que en matèria de patrimoni històric, artístic, monumental i arquitectònic confereix a la Generalitat Valenciana l'article 31.5 de l'Estatut d'autonomia, el Decret 95/1987, de 17 d'agost, del Consell de la Generalitat Valenciana, pel qual és aprovat el Reglament Orgànic i Funcional de la Conselleria de Cultura, Educació i Ciència, modificat pel Decret 84/1988, de 20 de juny, atribueix a la Direcció General de Patrimoni Cultural la conservació, la defensa i la restauració del patrimoni artístic de la Comunitat Valenciana.

La defensa del patrimoni històrico- artístic de la Comunitat Valenciana aconsella procedir en una reglamentació de les intervencions arquitectòniques sobre els béns immobles protegibles previstos en els articles 11, 19 i 20 de la Llei 16/1985, de 25 de juny, del Patrimoni Històric Espanyol, tot això amb el doble objectiu de desplegar la desconcentració de funcions i establir una tramitació àgil en la instrucció i l'aprovació dels expedients relatius als projectes d'obres esmentats.

Per altra banda, aquest decret crea la Comissió del Patrimoni Arquitectònic de caràcter històric com a organisme consultiu i assessor que coadjuve a fonamentar aquelles resolucions que per la transcendència o repercussió que tenen dins aquest àmbit s'estime que s'han de sotmetre al seu coneixement.

Per això, a proposta de la Conselleria de Cultura, Educació i Ciència, i amb la deliberació prèvia del Consell de la Generalitat Valenciana, en sessió celebrada el dia 27 de febrer de 1989,

DECRETE:

TITOL I

Dels òrgans competents i tramitació

d'expedients d'intervenció arquitectònica

*Article primer***1**

Les intervencions que afecten béns immobles d'interés cultural de naturalesa no arqueològica o paleontològica i, si és el cas, als seus corresponents entorns de protecció s'ajustaran, quant al seu procediment, a les disposicions del present decret.

*Article segon*

Els Serveis Territorials de la Conselleria de Cultura, Educació i Ciència instruiran tots els expedients que tenen relació amb intervenció arquitectònica, obres o instal·lacions, dins les circumscripcions respectives, segons que estableix l'article primer.

S'exclouen del que disposa el paràgraf anterior les obres incloses en els pressupostos d'inversions de la Generalitat Valenciana, la tramitació i la resolució procedent de les quals correspondrà en tot cas al Director General de Patrimoni Cultural.

*Article tercer*

Quan, d'acord amb l'article cinqué, els Directors Territorials hagen de sotmetre al Director General de Patrimoni Cultural la resolució de l'expedient, el trametran en aquest centre directiu amb els documents que segueixen:

a) Dos exemplars del projecte i/o de la documentació necessària per poder resoldre amb elements de judici suficients.

b) Informe de la Unitat d'Inspecció del Patrimoni Històrico- artístic.

c) Tràmit d'audiència a l'interessat.

d) Informe del Director Territorial si aquest ho considera adient per a una millor resolució de l'expedient, així com qualsevol altre informe que es produïra durant la tramitació.

*Article quart*

Un cop acabada la instrucció de l'expedient serà elevada una proposta de resolució a l'organisme que hi té competències resolutòries, la qual haurà de ser dictada en el termini de dos mesos a partir del moment de la formulació.

*Article quint* **2**

1. La resolució dels expedients correspondrà a la direcció territorial competent excepte en els supòsits que a continuació s'enumeren, en els quals resoldrà, en tot cas, la direcció general:

a) Les intervencions previstes en l'article 35.1.a de la Llei 4/1998, d'11 de juny, del patrimoni cultural valencià, excepte les descrites en l'annex I d'este decret, que no requeriran autorització.

b) Les actuacions de transcendència patrimonial que així es determinen en la normativa provisional de protecció continguda en la declaració dels conjunts històrics, excepte les descrites en l'annex II d'este decret, que no requeriran autorització

2. Les actuacions contingudes en l'annex II que es pretenguen dur a terme en els entorns de protecció no necessitaran autorització de la direcció territorial.

*Article sisé*

En el termini màxim de deu dies comptats a partir de la resolució de l'expedient, el Director Territorial o, si s'escau, el Director General de Patrimoni Cultural, comunicarà l'acte al promotor de l'obra i així mateix li trametrà un exemplar del projecte o del document que el substituesca, tancat i amb indicació de la data de la resolució.

En el mateix termini, serà tramesa una còpia de la resolució a l'ajuntament en el terme municipal del qual s'haja d'efectuar l'obra.

De la resolució adoptada pel Director Territorial serà tramesa còpia a la Direcció General de Patrimoni Cultural perquè en tinga coneixement. A aquesta s'adjuntarà una còpia del projecte i dels informes que estan a l'expedient i que fonamenten aquesta resolució.

*Article seté*

Quan els Directors Territorials tinguen noticia de l'execució d'una obra que, éssent subjecta al règim de la Llei 16/1985, de 25 de juny, no comptés amb l'autorització administrativa preceptiva, n'ordenaran la paralització immediata com a mesura de caràcter cautelar i requeriran el promotor perquè, dins el termini que amb aquesta finalitat se li assenyale, que en cap cas serà inferior a deu dies, aporte la documentació necessària perquè l'organisme a qui competa segons que disposa l'article cinqué adopte la resolució procedent.

D'aquesta mesura donaran compte immediatament a la Direcció General de Patrimoni Cultural, així com a l'ajuntament respectiu.

TITOL II

De la Comissió del Patrimoni Arquitectònic

de caràcter històric

*Article vuité*

Amb funcions consultives i assessores en les matèries que són objecte d'aquest decret, és creada la Comissió del Patrimoni Arquitectònic de caràcter històric, la qual, sota la presidència del Director General de Patrimoni Cultural o de la persona en qui delegue, designada entre els membres de la pròpia Comissió, estarà integrada pels vocals que segueixen:

1. Un representant de la Real Academia de Bellas Artes de San Carlos, designat pel President de l'entitat.

2. Un representant de cadascuna de les Diputacions Provincials, designat pel President de la corporació respectiva.

3. Tres vocals designats pel Conseller de Cultura, Educació i Ciència.

4. Un representant de la Conselleria d'Obres Públiques, Urbanisme i Transports, designat pel seu titular.

Podran ser convocats a la comissió, amb veu i vot en els assumptes que els afecten, un representant de l'ajuntament o dels ajuntaments interessats pels expedients objecte d'estudi de la Comissió, dessignat per l'alcalde del municipi corresponent.

La Secretaria de la Comissió serà exercida, amb veu però sense vot, per un funcionari tècnic de la Direcció General de Patrimoni Cultural designat pel Director General.

*Article nové*

La Comissió es reunirà en totes aquelles ocasions que estime convenient el seu President, a qui correspon igualment la convocatòria la fixació de l'Ordre del Dia.

*Article deu*

Els informes de la Comissió, que en tots els casos hauran d'estar motivats, seran emesos amb l'obtenció prèvia de la majoria simple dels vots, i dirimirà els empats el vot del President.

La base de la deliberació serà l'informe dels Serveis Tècnics de la Conselleria de Cultura, Educació i Ciència que podrà ser defensat, sense dret a vot, pel tècnic que el va emetre, amb aquesta finalitat serà convocat alhora que els membres de la Comissió.

Si el resultat de la votació coincideix totalment o parcial amb l'informe esmentat, la motivació podrà consistir en l'assumpció d'aquest, en tot o en part.

*Article onze*

En lot allò no previst en els articles anteriors s'estarà al que disposa el capítol segon del títol primer de la Llei de Procediment Administratiu.

DISPOSICIO DEROGATORIA

Queda derogat l'article segon del Decret 18/1984, de 6 de febrer, del Consell de la Generalitat Valenciana, pel qual es declararen extingides les comissions del Patrimoni Històric Artístic.

DISPOSICIONS FINALS

*Primera*

Es facultat el Conseller de Cultura, Educació i Ciència perquè dicte les disposicions corresponents per al desplegament i execució d'aquest decret.

*Segona*

Aquest decret entrarà en vigor l'endemà de la publicació en el D*iari Oficial de la Generalitat Valenciana*.

València, 27 de febrer de 1989.

El President de la Generalitat,

JOAN LERMA I BLASCO

El Conseller de Cultura, Educació i Ciència,

CEBRIA CISCAR I CASABAN

ANNEX I **3**

Intervencions sobre béns immobles integrants del patrimoni cultural amb categoria de monuments, espais etnològics i jardins històrics previstes en l'article 35.1.a de la Llei 4/1998, d'11 de juny, del patrimoni cultural valencià, que no requerixen autorització de la conselleria competent en matèria de patrimoni cultural.

Sense perjuí del que disposa per a cada cas la normativa provisional de protecció de la declaració, quan n'hi haja, o en el pla especial de protecció, no requerirà autorització les intervencions següents:

a) La neteja i la retirada de residus depositats i no fortament adherits, sense ús de mitjans auxiliars que puguen comprometre la integritat del seu suport. També sobre embornals, canalons i baixants que formen part del sistema d'evacuació d'aigua pluvial de les cobertes o la substitució parcial d'elements d'este sistema per uns altres d'idèntiques característiques dimensionals i de material, sempre que no suposen la substitució total de tots estos. En qualsevol cas, s'exclouen els arenaments sobre les fàbriques de pedra vista, d'aigua a pressió sobre qualsevol element que sí que requeriran una autorització d'intervenció.

b) L'ajust de finestres i portes, sense actuar sobre el material o quan l'actuació siga molt parcial i limitada sobre els seus elements d'ancoratge o ajust; la substitució de vidres deteriorats i la reposició de vidres sempre que s'empren uns altres de similar grossària i aspecte que no requerisquen tècniques o materials diferents que els originals per a la seua disposició.

c) La revisió i l'afermament de suports i ancoratges d'instal·lacions existents despreses o deteriorades parcialment, sempre que no siga precisa la substitució o reforç. S'exclouen d'este criteri les línies aèries de transport d'energia o comunicació i les antenes que hi ha en jaciments o zones arqueològiques

d) El tall d'herba o mala herba i el desbrossament per mitjans manuals o amb maquinària lleugera portàtil, sense moviments de terra i respectant tots els exemplars arboris existents o elements de jardineria, així com podes parcials de manteniment.

e) La reparació de fusteries sempre que es mantinga el material, la solució formal i constructiva i els acabats existents, excepte en els casos en els quals s'haja establit per alguna condició general de protecció de l'àmbit la necessària adaptació a algun tipus original característic de l'àmbit.

f) Tot ús adequat a la naturalesa del bé, amb el qual no es comprometa la integritat del seu valor cultural o supose usos degradants i contribuïsca a la posada en valor i gaudi social d'este, així com els canvis d'ús sense reforma dels locals o quan la reforma no afecta l'aspecte exterior. Els rètols i la senyalització sí que s'hauran de sotmetre a l'autorització excepte en els casos en els quals s'empren els mateixos suports i dimensions que els existents i ja s'hagen autoritzat prèviament.

g) La realització d'activitats i esdeveniments efímers, sempre que es produïsquen de manera aïllada i sense instal·lacions de caràcter permanent, lligades a activitats públiques periòdiques com ara festes, activitats lúdiques, culturals o esportives, romeries, trobades, concerts, i es dispose dels mitjans per a la normal vigilància i cautela dels béns que es puguen vore afectats i que, amb caràcter general, no romanguen muntades un termini superior del necessari per a la conclusió de l'activitat o esdeveniment, sempre que no s'afecte materialment els béns protegits, especialment amb els ancoratges, instal·lacions, mitjans auxiliars o fitacions en immobles protegits. Es consideren, no obstant això, en tot cas, de transcendència patrimonial les activitats i esdeveniments que requerisquen, després de la seua celebració, qualsevol intervenció de neteja i retirada de residus depositats i no adherits fortament que supose aplicació als béns de tractaments agressius. Es consideren, en tot cas, de transcendència patrimonial tot ús que, per prevore's especialment massiu, puguen comprometre l'eficàcia de la vigilància.

ANNEX II **4**

Obres que no tenen transcendència patrimonial en entorns de BIC i conjunts històrics, previstes en la Llei 4/1998, d'11 de juny, del patrimoni cultural valencià

Sense perjuí del que disposen per a cada cas les normes de protecció de cada bé contingudes en la normativa provisional de protecció continguda en la declaració, quan hi haja i, si és el cas, en el seu pla especial de protecció, en el cas d'inexistència d'esta o de pla especial de protecció o en el que no preveuen estos, no requeriran una autorització prèvia de l'òrgan competent en matèria de patrimoni cultural les actuacions puntuals de manteniment o l'ús ordinari, de molt escassa entitat tècnica i constructiva, amb un abast molt concret i parcial i que requerixen una ràpida execució per l'amenaça que pot suposar per a la seua conservació o apreciació. Es consideren que no tenen transcendència patrimonial les habilitacions interiors dels immobles que no afecten la seua percepció exterior ni cap element de l'interior que puga contindre valors culturals en si mateix, com ara paviments, tècniques constructives, forjats, teginats, etc., tradicionals i les que es limiten a la conservació, la reposició i el manteniment d'elements preexistents, siguen reversibles i no comporten alteració de la situació anterior. En particular, es consideraran que no tenen transcendència patrimonial:

a) Totes les que preveu l'annex I.

b) Reposició d'esteses d'instal·lacions de subministrament d'energia, veu i dades, o altres servicis públics existents, sempre que s'efectuen sense alterar el traçat, la posició i les característiques ambientals de les esteses de xarxes, línies i instal·lacions existents i autoritzades prèviament, ni hi haja cap obligació legal o urbanística de modificar-lo i no afecten el registre arqueològic dels béns. En estos casos, quan es produïsquen canvis en les dimensions i materials dels suports o quan calga incorporar nous elements auxiliars no previstos amb una evident presència física, o quan s'afecte el subsol en àmbits cautelars per la seua potencialitat arqueològica, serà necessària l'autorització de l'òrgan competent.

c) Reparació puntual de materials de pavimentació de vies urbanes o espais públics mantenint els que hi ha i sempre que no supose actuacions de caràcter general.

d) Reparació del mobiliari urbà mantenint el material, la solució formal i constructiva i els acabats existents.

e) Treballs de neteja d'espais lliures i vies públiques

f) Treballs de poda i tractament de silvicultura sobre arbres i arbustos de rellevància ambiental, sempre que no s'altere el seu caràcter en relació amb l'escena urbana i el paisatge natural en el qual s'enquadren.

g) La venda ambulant per no requerir cap mitjà o instal·lació de caràcter permanent, en els casos en els quals no estiga prohibida per la legislació sectorial en la matèria.

--------------------

1   L’article primer es modifica per l’article 70 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html), de simplificació administrativa (DOGV núm. 10959 de 09.12.2024).

2   L’article cinqué es modifica per l’article 70 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

3   L’annex I s’afig per l’article 70 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

4   L’annex II s’afig per l’article 70 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).


Còpia Permalink ELI